જલાલુદ્દીન હક્કાનીનું આતંકવાદી સંગઠન હક્કાની નેટવર્ક પણ અમેરિકા સામે લડે છે ને અમેરિકાને સૌથી વધારે નુકસાન કરનારાં સંગઠનોમાં એક છે. હક્કાની નેટવર્ક દુનિયામાં સૌથી શક્તિશાળી આતંકી સંગઠનોમાં એક છે કેમ કે તેની પાસે ૧૫ હજાર જેટલા સૈનિકો છે. જાણીને આશ્ર્ચર્ય થશે કે આ પૈકીના મોટા ભાગના એક જ પરિવારના લોકો છે. હક્કાની વાસ્તવમાં એક પઠાણોનો કબીલો છે, તેનાં મૂળિયાં ઝદરાનમાં છે. જલાલુદ્દીન હક્કાની આ કબીલાનો મુખિયા હતો. હક્કાની પરિવાર બહુ ધનિક છે ને તેમની પાસે મોટા પ્રમાણમા જમીનો છે. એ લોકો પછીથી વેપારમાં પણ આવ્યા તેથી તેમની પાસે બેસુમાર સંપત્તિ છે. આ કારણે જલાલુદ્દીન ઐશોઆરામમાં ઊછર્યો ને ઈસ્લામનું શિક્ષણ લઈને મૌલવી બન્યો. અફઘનિસ્તાનમાં સિત્તેરના દાયકામાં શહેનશાહ ઝહિર શાહ ભાગી ગયો પછી દાઉદ ખાન પ્રમુખ બનેલો. એ વખતે હક્કાની રાજકીય રીતે સક્રિય હતો.